Captain America: Θαυμαστός Καινούριος Κόσμος

Το ***Captain America: Θαυμαστός Καινούριος Κόσμος*** (πρωτότυπος τίτλος: ***Captain America: Brave New World***) είναι Αμερικανική υπερηρωική ταινία του 2025 που περιλαμβάνει τον χαρακτήρα των Marvel Comics Σαμ Γουίλσον / Captain America. Σε παραγωγή από την Marvel Studios και διανομή από την Walt Disney Studios Motion Pictures, είναι το τέταρτο μέρος της σειράς ταινιών *Captain America*, συνέχεια της τηλεοπτικής μίνι σειράς *[[The Falcon and the Winter Soldier]]* (2021), και συνολικά η 35η ταινία του Κινηματογραφικού Σύμπαντος της Marvel (MCU). Σκηνοθετήθηκε από τον Τζούλιους Ονά, από σενάριο του Ρομπ Έντουαρντς και των σεναριογραφικών ομάδων των Μάλκολμ Σπέλμαν & Ντάλαν Μιούσον και Ονά & Πίτερ Γκλανζ. Πρωταγωνιστεί ο Άντονι Μακί ως Σαμ Γουίλσον / Captain America μαζί με τους Ντάνι Ραμίρεζ, Σίρα Χάας, Καρλ Λάμπλι, Σόσα Ρόκμορ, Τζιανκάρλο Εσποσίτο, Λιβ Τάιλερ, Τιμ Μπλέικ Νέλσον και Χάρισον Φορντ. Στην ταινία, ο Γουίλσον ερευνά μια συνωμοσία που περιλαμβάνει τον Πρόεδρο Θαδδαίο Ρος (Φορντ).

Το *[[Captain America: Εμφύλιος Πόλεμος]]* (2016) θεωρούταν η ολοκλήρωση της τριλογίας *Captain America* με πρωταγωνιστή τον Κρις Έβανς ως Στιβ Ρότζερς, με τον Γουίλσον του Μακί να γίνεται ο νέος Captain America στο *The Falcon and the Winter Soldier*. Οι σεναριογράφοι της σειράς Σπέλμαν και Μιούσον έγραφαν το σενάριο της ταινίας τον Απρίλιο του 2021. Ο Μακί υπέγραψε συμβόλαιο για να επιστρέψει εκείνο τον Αύγουστο και ο Ονά προσλήφθηκε τον Ιούλιο του 2022, όταν ο τίτλος της ταινίας ανακοινώθηκε ως *Captain America: New World Order*. Άλλα μέλη του καστ προστέθηκαν αργότερα μέσα στο 2022. Οι Νέλσον και Τάιλερ επέστρεψαν από τη δεύτερη ταινία του MCU, *[[Ο Απίθανος Hulk (ταινία)|Ο Απίθανος Hulk]]* (2008), ενώ ο Φορντ αντικατέστησε τον Γουίλιαμ Χερτ στον ρόλο του Ρος μετά από τον θάνατο του δεύτερου τον Μάρτιο του 2022. Τα γυρίσματα πραγματοποιήθηκαν στα Trilith Studios στην Ατλάντα της Τζόρτζια από τον Μάρτιο μέχρι τον Ιούνιο του 2023, με επιπρόσθετα γυρίσματα στην Ουάσινγκτον. Ο τίτλος άλλαξε κατά τη διάρκεια των γυρισμάτων. Ο Μάθιου Όρτον εντάχθηκε στην ταινία τον Δεκέμβριο του 2023 για να γράψει καινούριες σκηνές, οι οποίες γυρίστηκαν μεταξύ του Μαΐου και του Νοεμβρίου του 2024. Η συμμετοχή των Έντουαρντς και Γκλανζ αποκαλύφθηκε τον Δεκέμβριο.

Το *Captain America: Θαυμαστός Καινούριος Κόσμος* έκανε πρεμιέρα στο Κινέζικο Θέατρο Γκράουμαν στο Λος Άντζελες της Καλιφόρνια στις 11 Φεβρουαρίου 2025 και κυκλοφόρησε στις Ηνωμένες Πολιτείες Αμερικής στις 14 Φεβρουαρίου, ως μέρος της Φάσης Πέντε του MCU. Έχει εισπράξει $415.1 εκατομμύρια παγκοσμίως, με αποτέλεσμα να γίνει η έκτη ταινία του 2025 με τις μεγαλύτερες εισπράξεις. Η ταινία έλαβε μικτά σχόλια από τους κριτικούς, οι οποίοι διχάστηκαν όσον αφορά τα πολιτικά σχόλια, την ιστορία, τον χαρακτηρισμό και τα οπτικά εφέ, αν και επαίνεσαν τις ερμηνείες των Μακί και Φορντ.

## Πλοκή
Πέντε μήνες αφότου ο Θαδδαίος Ρος εκλέγεται ο Πρόεδρος των Ηνωμένων Πολιτειών Αμερικής, στέλνει τους Σαμ Γουίλσον και Χοακίν Τόρες—τους καινούριους Captain America και Falcon, αντίστοιχα—στο Οαχάκα του Μεξικού για να σταματήσουν την παράνομη πώληση κρυφών αντικειμένων τα οποία κλάπηκαν από την οργάνωση ΕΡΠΕΤΟ, της οποίας ηγείται ο Sidewinder. Ανακτούν τα αντικείμενα, αλλά ο Sidewinder δραπετεύει. Ο Τόρες είναι ενθουσιασμένος που έχει τον προηγούμενο μανδύα του Γουίλσον, αλλά ο δεύτερος διστάζει να εμπλέξει τον Τόρες σε επικίνδυνες αποστολές καθώς κανένας από τους δύο δεν κατέχει υπερδυνάμεις σαν τον προηγούμενο Captain America, Στιβ Ρότζερς. Μετά από την αποστολή, οι Γουίλσον και Τόρες εκπαιδεύονται με τον Αϊζέια Μπράντλι, έναν υπερστρατιώτη που φυλακίστηκε και έγινε πειραματόζωο της κυβέρνησης των ΗΠΑ.

Ο Ρος προσκαλεί τους Γουίλσον και Τόρες σε μια συνάντηση παγκόσμιων ηγετών στον Λευκό Οίκο και ο Γουίλσον δέχεται με προϋπόθεση την πρόσκληση του Μπράντλι. Ο Ρος ζητά από τον Γουίλσον να τον βοηθήσει να επανενώσει τους Εκδικητές. Στη συνάντηση, ο Ρος εξηγεί πως ένα καινούριο μέταλλο, το αδαμάντιο, ανακαλύφθηκε στο «Ουράνιο Νησί», το οποίο σχηματίστηκε από τον Ουράνιο Τίαμουτ στον Ινδικό Ωκεανό. Τα αντικείμενα που ανακτήθηκαν στην αποστολή ήταν τα πρώτα δείγματα του μετάλλου που κλάπηκαν από μια Ιαπωνική επιχείρηση εξόρυξης. Για την αποφυγή ενός ανταγωνισμού εξοπλισμών, ο Ρος προτείνει μια συνθήκη για να κυβερνά την εξόρυξη και τη μεταφορά αδαμαντίου. Όσο μιλά, παίζει το τραγούδι «Mr. Blue» και διάφοροι άντρες, συμπεριλαμβανομένου του Μπράντλι, αρχίζουν να πυροβολούν τον Ρος και άλλους προσκεκλημένους. Αφού συλληφθούν από την επικεφαλής της ασφάλειας του Ρος, πρώην Μαύρη Χήρα Ρουθ Μπατ-Σέραφ, οι άντρες αποκτούν ξανά τις αισθήσεις τους και ισχυρίζονται πως δεν γνωρίζουν τίποτα για την επίθεση.

Όσο ερευνά την υπόθεση, ο Γουίλσον δέχεται επίθεση από τον Sidewinder και τον συλλαμβάνει. Ο Τόρες βρίσκει πως ο τελευταίος με τον οποίο μίλησε ο Sidewinder τηλεφωνικώς βρίσκεται σε μια κρυμμένη τοποθεσία στη Δυτική Βιρτζίνια ονόματι Camp Echo One. Ο Ρος προσπαθεί να σώσει τη συμφωνία, αλλά η Ιαπωνική κυβέρνηση τον κατηγορεί για την κλοπή του αδαμαντίου και τη μεταγενέστερη επίθεση στον Λευκό Οίκο. Ο Ρος συνειδητοποιεί πως αυτός που βρίσκεται πίσω από όλα αυτά τα γεγονότα είναι ο Δρ. Σάμιουελ Στερνς, ο οποίος απέκτησε ενισχυμένη νοημοσύνη αφότου εκτέθηκε με το αίμα του Μπρους Μπάνερ κατά τη διάρκεια της επίθεσης του Εμίλ Μπλόνσκι στο Χάρλεμ. Ο Ρος φυλάκισε τον Στερνς στο Camp Echo One, τον κατηγόρησε δημοσίως για τις πράξεις του Μπλόνσκι και υποσχέθηκε πως θα τον αφήσει ελεύθερο άμα  τον βοηθούσε να καταφέρει να εκλεγεί πρόεδρος. Οι Γουίλσον και Τόρες βρίσκουν τον Στερνς και μαθαίνουν πως χρησιμοποιεί τεχνολογία και το τραγούδι «Mr. Blue» για να ελέγχει μυαλά. Δραπετεύει όσο εκείνοι πολεμούν στρατιώτες με πλύση εγκεφάλου.

Η Μπατ-Σέραφ ερευνά η ίδια το Camp Echo One και βοηθά τους Γουίλσον και Τόρες. Συναντούν τον φίλο του Γουίλσον από τον στρατό, Ντένις Ντάφνι, ο οποίος έχει φυλακισμένο τον Sidewinder. Ο Γουίλσον μαθαίνει αρκετά από τον Sidewinder για να συμπεράνει πως το σχέδιο του Στερνς είναι να καταστρέψει τη φήμη του Ρος. Οι Γουίλσον, Τόρες και Μπατ-Σέραφ πηγαίνουν στο Ουράνιο Νησί όπου ο Ρος και ο Πρωθυπουργός της Ιαπωνίας αγωνίζονται για το ποιος θα έχει στην κατοχή του το αδαμάντιο. Ο Στερνς ελέγχει το μυαλό δύο Αμερικανών στρατιωτών οι οποίοι επιτίθονται στον Ιαπωνικό στόλο. Οι Γουίλσον και Τόρες πείθουν τους Ιάπωνες να αποσυρθούν, αλλά ο δεύτερος τραυματίζεται σοβαρά στη μάχη. Ο Ρος λέει στον Γουίλσον πως πεθαίνει από καρδιακή ανεπάρκεια και πως έβαλε τον Στερνς να φτιάξει χάπια που έχουν επεκτείνει τη ζωή του. Ο Ρος αρνήθηκε να αφήσει ελεύθερο τον Στερνς φοβούμενος πως θα σταματούσε να φτιάχνει τα χάπια, με αποτέλεσμα την οργή και τα σχέδια για εκδίκηση από τον δεύτερο.

Ο Γουίλσον παρηγορείται από τον φίλο του, Μπάκι Μπαρνς. Ο Στερνς σκοτώνει τον Ντάφνι, ο οποίος ανακάλυψε πως τα χάπια πρόσθεταν ακτινοβολία γάμα στο σώμα του Ρος και παραδίδεται στον Γουίλσον. Η σύλληψη του Στερνς και η σχέση του με τον Ρος αποκαλύπτονται δημόσια όσο ο δεύτερος βρίσκεται σε μια συνέντευξη τύπου. Ο Ρος χάνει τον έλεγχο των συναισθημάτων του και μετατρέπεται σε έναν κόκκινο Χαλκ, καταστρέφοντας μεγάλο μέρος του Λευκού Οίκου. Ο Γουίλσον επιχειρεί να τον ηρεμήσει υπενθυμίζοντάς του τις επισκέψεις του με την αποξενωμένη κόρη του, Μπέτι, στα ανθισμένα δέντρα κερασιάς της Ουάσινγκτον. Οι δυό τους πολεμούν μέχρι ο Ρος να επανέλθει στην ανθρώπινη μορφή του. Αργότερα, ο Μπράντλι αθωώνεται, ο Γουίλσον προσκαλεί έναν αναρρωμένο Τόρες στους Εκδικητές και η συμφωνία επικυρώνεται. Ο Ρος παραιτείται και φυλακίζεται στη Ραφτ, όπου τον επισκέπτονται οι Γουίλσον και Μπέτι. Σε μια σκηνή μετά τους τίτλους τέλους, ο πλέον φυλακισμένος Στερνς προειδοποιεί τον Γουίλσον για μια επικείμενη μάχη από άλλους κόσμους.

## Σημειώσεις

## Παραπομπές


## Εξωτερικοί σύνδεσμοι

*  στο Marvel.com
* 

Κατηγορία:Ταινίες του 2025
Κατηγορία:Αμερικανικές ταινίες της δεκαετίας 2020
Κατηγορία:Αμερικανικές θρίλερ ταινίες δράσης
Κατηγορία:Αμερικανικές ταινίες δράσης - επιστημονικής φαντασίας
Κατηγορία:Ταινίες σίκουελ
Κατηγορία:Captain America (σειρά ταινιών)
Κατηγορία:Ταινίες βασισμένες σε έργα του Σταν Λι
Κατηγορία:Ταινίες γυρισμένες στα Trilith Studios
Κατηγορία:Ταινίες γυρισμένες στην Ατλάντα
Κατηγορία:Ταινίες της Πέμπτης Φάσης του Κινηματογραφικού Σύμπαντος της Marvel
Κατηγορία:Crossover ταινίες με υπερήρωες
Κατηγορία:Αμερικανικές ταινίες
Κατηγορία:Αμερικανικές ταινίες με υπερήρωες
Κατηγορία:Αγγλόφωνες ταινίες
Κατηγορία:Ταινίες της Marvel Studios
Κατηγορία:Ταινίες σε παραγωγή Κέβιν Φάιγκι